Kovia kokenut Töpseli-villisika sai morsiamen Ähtäristä - Viihde - Ilta-Sanomat
Kovia kokenut Töpseli-villisika sai morsiamen Ähtäristä
Julkaistu: 30.9.2014 13:38
Korkeasaaressa majaileva nuori villisikauros Töpseli on saanut Ähtärin eläintarhasta itselleen morsiamen.
Keväällä villisian porsas Töpseli eksyi pahnueestaan ja se vietiin hoidettavaksi Korkeasaaren villieläinsairaalaan.
Töpselin taival on ollut rankka, sillä sitä on hoidettu koko kesä epilepsian takia eikä se ei ole ollut kontaktissa lajitovereihinsa kevään jälkeen.
Nyt 35-kiloinen nuori villisikauros on kuitenkin siirretty eläintarhan puolelle ja se on saanut itselleen seuraa: Töpselille haettiin viime viikolla Ähtärin eläintarhasta toveriksi samanikäinen naaras villisika.
Nuorten villisikojen ensikohtaaminen oli vauhdikas: siat jahtasivat toisiaan ja arempi naaras pinkoi häntä pystyssä Töpseliä pakoon. Seuraavana päivänä tuoreet kaverukset olivat jo tottuneet toisiinsa ja nukkuivat kylki kyljessä.
Tällä hetkellä Töpseli jä hänen uusi morsiamensa totuttelevat uuteen tilanteeseen ja jos kaikki sujuu suunnitelmien mukaan, ne yhdistetään yhdeksi laumaksi yleisön puolella olevien aikuisten emakoiden kanssa.